CELEX: 52008PC0459
Language: lv
Date: 2008-07-16
Title: Priekšlikums Padomes direktīva ar ko attiecībā uz tabakas izstrādājumiem piemērotā akcīzes nodokļa struktūru un likmēm groza Direktīvu 92/79/EEK, Direktīvu 92/80/EEK un Direktīvu 95/59/EK {SEC(2008) 2266} {SEC(2008) 2267}

Svarīgs juridisks paziņojums

|

52008PC0459

Priekšlikums Padomes direktīva ar ko attiecībā uz tabakas izstrādājumiem piemērotā akcīzes nodokļa struktūru un likmēm groza Direktīvu 92/79/EEK, Direktīvu 92/80/EEK un Direktīvu 95/59/EK {SEC(2008) 2266} {SEC(2008) 2267}  /* COM/2008/0459 galīgā redakcija - CNS 2008/0150 */  

	[pic] | EIROPAS KOPIENU KOMISIJA |Briselē, 16.7.2008COM(2008) 459 galīgā redakcija2008/0150 (CNS)PriekšlikumsPADOMES DIREKTĪVAar ko attiecībā uz tabakas izstrādājumiem piemērotā akcīzes nodokļa struktūru un likmēm groza Direktīvu 92/79/EEK, Direktīvu 92/80/EEK un Direktīvu 95/59/EK(iesniegusi Komisija) {SEC(2008) 2266} {SEC(2008) 2267}PASKAIDROJUMA RAKSTS1) PRIEKŠLIKUMA KONTEKSTS-  Priekšlikuma pamatojums un mērķiSaskaņā ar 4. pantu Padomes 1992. gada 19. oktobra Direktīvā 92/79/EEK par nodokļu saskaņošanu cigaretēm[1] un 4. pantu Padomes 1992. gada 19. oktobra Direktīvā 92/80/EEK par nodokļu saskaņošanu tabakas izstrādājumiem, kas nav cigaretes[2], Eiropas Komisijai ik pēc četriem gadiem jāpārbauda netraucēta vienotā tirgus darbība, akcīzes nodokļa likmes faktiskā vērtība un plašāki Līguma mērķi. Šai pārbaudei jāietver arī attiecīgie noteikumi, kuri ir iestrādāti 1995. gada 27. novembra Direktīvā 95/59/EK par nodokļiem, kas nav apgrozījuma nodokļi un kas ietekmē tabakas izstrādājumu patēriņu[3]. Ņemot vērā tabakas izstrādājumu raksturlielumus, īpaša uzmanība jāpievērš veselības politikas jautājumiem.Šajā direktīvas priekšlikumā ierosināti vairāki būtiski grozījumi spēkā esošajos Kopienas tiesību aktos, lai modernizētu un vienkāršotu spēkā esošos noteikumus, palielinātu to pārredzamību un labāk integrētu apsvērumus par sabiedrības veselību. Turklāt šis priekšlikums paredz sasmalcinātai smēķējamai tabakai (,,pašuztinamā tabaka”) piemērojamos akcīzes nodokļus izlīdzināt ar cigarešu akcīzes nodokļiem.Ierosinātie grozījumi ir Komisijas veiktās padziļinātās pārbaudes iznākums. Šīs pārbaudes secinājumi ir izklāstīti pievienotajā Komisijas ziņojumā.-  Vispārīgais kontekstsKā minēts iepriekš, Direktīvas 92/79/EEK un Direktīvas 92/80/EEK 4. pants nosaka, ka reizi četros gados ir jāpārskata akcīzes nodokļa likmes un akcīzes nodokļa struktūras.Atbilstīgi šim noteikumam 1995. gada septembrī Komisija iesniedza tās pirmo ziņojumu [4]. Šajā ziņojumā tika atzīmēts, ka nodokļu likmju izlīdzināšana kopumā gandrīz nav notikusi, bet tika secināts, ka ir vajadzīga sīkāka analīze un apspriešanās ar ieinteresētajām pusēm pirms pieņemt galīgo lēmumu par tiesību aktu grozīšanu.Otrajā ziņojumā , ko Komisija iesniedza 1998. gada maijā[5], tika ierosināts veikt tikai dažus tehniskus grozījumus spēkā esošajos Kopienas tiesību aktos un tika secināts, ka akcīzes nodokļu likmes un struktūras var palikt nemainīgas. Ziņojumam bija pievienots priekšlikums direktīvai, ar kuru groza tabakas jomu reglamentējošos tiesību aktus, lai tajos iekļautu ieteicamās tehniskās korekcijas. Padome 1999. gada 29. jūlijā pieņēma minēto priekšlikumu kā Direktīvu 1999/81/EK. Tomēr daudzas dalībvalstis paziņojumā, kas reģistrēts Padomes sēdes protokolā, lūdza Komisiju veikt pamatīgāku uz tabakas izstrādājumiem attiecināmo akcīzes nodokļa likmju un struktūru pārskatu.Komisija 2001. gada martā iesniedza savu trešo ziņojumu [6]. Ziņojumam bija pievienots priekšlikums direktīvai, kas paredzēja būtiskas izmaiņas. Lai nodrošinātu lielāku dalībvalstu nodokļu likmju tuvināšanu, papildus spēkā esošajai prasībai par minimālo nodokļa likmi 57 % apmērā, Komisija ierosināja cigaretēm noteikt minimālo fiksēto akcīzes nodokļa summu EUR 70 apmērā par 1000 cigaretēm populārākajā cenu kategorijā. Komisijas priekšlikums paredzēja konkurējošiem tabakas izstrādājumiem, piemēram, sasmalcinātai tabakai, noteikt nodokļus, kas līdzinātos cigaretēm piemērotajiem nodokļiem. Padome 2002. gada 12. februārī pieņēma minēto priekšlikumu kā Direktīvu 2002/10/EK. Tomēr Padome piekrita noteikt minimālo fiksēto summu tikai EUR 64 apmērā un nepielīdzināja sasmalcinātās tabakas minimālās nodokļu likmes cigarešu minimālajām nodokļu likmēm. Šajā saistībā Komisija pēc daudzu dalībvalstu lūguma Padomes sēdes protokolā attiecībā uz Direktīvu 2002/10/EK iekļāva šādu paziņojumu: “Komisija paziņo, ka savā nākamajā pārskata ziņojumā, kas noteikts Direktīvas 92/79/EEK un Direktīvas 92/80/EEK 4. pantā, sniegs pietiekamu informāciju, lai veiktu vispārēju pārskatu par iespējām pielīdzināt attiecībā uz sasmalcinātu smēķējamo tabaku piemērojamo akcīzes nodokļa struktūru cigarešu akcīzes nodokļa struktūrai”.Šis pārskats ir ceturtais pārskats, un tajā atkal ir ierosināti vairāki būtiski grozījumi spēkā esošajos Kopienas tiesību aktos, lai modernizētu spēkā esošos noteikumus un ražotājiem nodrošinātu līdzvērtīgus konkurences apstākļus. Turklāt šajā pārskatā izšķirīga nozīme ir sabiedrības veselības aizsardzībai, ņemot vērā, ka Eiropas Kopiena 2005. gada 30. jūnijā pievienojās Pasaules Veselības organizācijas Pamatkonvencijai par tabakas kontroli un ka vairākas dalībvalstis pieprasa augstāku iedzīvotāju veselības aizsardzības līmeni un attiecīgi augstāku Eiropas minimumu attiecībā uz akcīzes nodokli tabakai. Visbeidzot, ņemot vērā iepriekš minēto Komisijas paziņojumu, šis priekšlikums paredz arī pielīdzināt sasmalcinātai smēķējamai tabakai (,,pašuztinamā tabaka”) piemērojamos akcīzes nodokļus cigarešu akcīzes nodokļiem.-  Spēkā esošie noteikumi priekšlikuma jomāSpēkā esošie noteikumi ir paredzēti Direktīvā 92/79/EEK, Direktīvā 92/80/EEK un Direktīvā 95/59/EK.Šie pasākumi tika ieviesti 1993. gada 1. janvārī. Tos ieviesa pēc sarunām, kas sākās 1985. gadā ar Balto grāmatu par iekšējā tirgus izveidi, kurā Komisija ierosināja pilnībā saskaņot akcīzes nodokļus tabakas izstrādājumiem. Tomēr Padome šo pieeju neizvēlējās un saskaņoja tikai nodokļu struktūru un minimālās likmes.-  Atbilstība pārējiem ES politikas virzieniem un mērķiemŠis priekšlikums atbilst galvenajiem ES politikas virzieniem un mērķiem.Līguma 152. pants paredz, ka, nosakot un īstenojot visu Kopienas politiku un darbības, ir jānodrošina augsts cilvēku veselības aizsardzības līmenis. Tāpēc, ņemot vērā tabakas izstrādājumu īpašības, īpaša uzmanība pievērsta saiknei starp sabiedrības veselību un izstrādājumu galīgo cenu, ievērojot PTO Pamatkonvenciju par tabakas kontroli.Smēķēšana joprojām ir galvenais novēršamas nāves iemesls Kopienā un viens no galvenajiem saslimstības un nāves cēloņiem ES, katru gadu Kopienā izraisot apmēram 650 000 ar smēķēšanu saistītus nāves gadījumus.Nodokļu piemērošana veido daļu no kopējās novēršanas un pārliecināšanas stratēģijas, kurā ir iekļauti arī citi pieprasījuma samazināšanas pasākumi, piemēram, ar cenu nesaistīti pasākumi, aizsardzība pret tabakas dūmu iedarbību, sastāva regulēšana u.c. Tomēr saskaņā ar Pasaules Bankas pausto tabakas izstrādājumu cenas palielināšana ir visefektīvākais pasākums smēķēšanas novēršanai. Cenas palielināšana par 10 % valstīs ar augstu ienākumu līmeni samazina smēķēšanu pieaugušo vidū vidēji par apmēram 4 %. Būtiski, ka augstākas cenas, iespējams, vairāk ietekmē jaunus cilvēkus, kas vairāk nekā vecāki cilvēki reaģē uz cenu pieaugumu.Šajā priekšlikumā ierosināts noteikt minimālo nodokļa summu un nodokļu ,,slieksni” visām cigaretēm, kas tiek pārdotas ES, dodot iespēju risināt veselības problēmas visās cigarešu kategorijās. Tas paredz palielināt minimālās prasības, lai veicinātu tabakas patēriņa samazināšanos turpmākajos piecos gados, jo īpaši nepieļaujot to, ka atsevišķu dalībvalstu ievērojami zemākās nodokļu likmes kaitē citu dalībvalstu tabakas kontroles politikām. Turklāt priekšlikums dod iespēju dalībvalstīm būt elastīgākām, piemērojot īpašos nodokļus un minimālos akcīzes nodokļus cigaretēm, lai sasniegtu veselības aizsardzības mērķus. Tas arī paredz pielīdzināt sasmalcinātai smēķējamai tabakai, kas paredzēta cigarešu uztīšanai, piemērojamās akcīzes nodokļu likmes un struktūras cigarešu akcīzes nodokļu likmēm un struktūrai, lai cigaretes mazāk tiktu aizstātas ar sasmalcinātu tabaku.2) APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMS-  Apspriešanās ar ieinteresētajām personāmPirms šā ziņojuma sagatavošanas tika veikts plašs apspriešanas process. Komisijas dienesti anketas veidā lūdza dalībvalstu nodokļu iestādes paust viedokli par iespēju veikt vispārēju akcīzes nodokļa likmju un struktūru pārskatīšanu tabakas izstrādājumiem. Atbildes tika izmantotas kā pamats pēc tam notikušajās divpusējās sarunās starp valstu pārvaldes iestādēm un attiecīgajām Komisijas struktūrām. Arī asociācijas un citas ieinteresētās personas (tirdzniecības, veselības aizsardzības jomā u.c.) bija aicinātas paust savu nostāju publiskās apspriešanās procesā, kas norisinājās tīmeklī. Ekspertu atzinumu pieprasīšana un izmantošanaPapildus vispusīgajām apspriedēm ar ieinteresētajām personām ietekmes novērtējumā tika ņemti vērā viedokļa pētījumi un raksti.-  Ietekmes novērtējumsKomisijas dienesti veica ietekmes novērtējumu, kurā izskatīja iespējamus pasākumus, lai modernizētu vai tabakas izstrādājumu akcīzes nodokļu struktūru vai uzlabotu tās pārredzamību. Turklāt īpaša uzmanība tika pievērsta saiknei starp sabiedrības veselību un izstrādājumu galīgo cenu, ņemot vērā PTO Pamatkonvenciju par tabakas kontroli, kā arī iespējām tuvināt sasmalcinātai smēķējamai tabakai (,,pašuztinamā tabaka”) piemērojamās akcīzes nodokļu likmes un struktūras cigarešu akcīzes nodokļiem.Lai izpētītu iespējas īstenot dažādos mērķus attiecībā uz nodokļu piemērošanu tabakai, Komisija izvērtēja četras pamatpieejas.Pirmā pieeja ir turpmāk neiejaukties Kopienas līmenī (politikas nemainīšanas izvēle). Šī pieeja neatrisinās pašlaik tabakas tirgu izkropļojošo problēmu, ko rada pārrobežu iepirkšanās un kontrabanda un kas ietekmē ieņēmumus un veselības aizsardzību. Pieeja nenovērsīs fiskālo nestabilitāti un konkurences kropļojumus, ko pašlaik rada populārākās cenu kategorijas (PCK) koncepcija. Tā arī neatrisinās problēmu, ko dažādu tabakas izstrādājumu vidū rada aizstāšana un ar nodokļiem saistītie konkurences kropļojumi. Tāpēc Komisija neizvēlējās izmantot šo iespēju.Otrā pieeja ir mainīt tikai cigaretēm piemērojamo akcīzes nodokļa struktūru . Lai novērstu fiskālo nestabilitāti un konkurences kropļošanu, ko pašlaik rada PCK koncepcija, ietekmes novērtējumā tiek pētīta iespēja atteikties no PCK koncepcijas izmantošanas, nosakot minimālās prasības. Tā vietā ES minimālās prasības varētu piemērot attiecībā uz visām cigaretēm vai vidējām svērtajām cenām (VSC). Ir veikts arī ietekmes novērtējums lēmumam piešķirt lielāku elastību dalībvalstīm attiecībā uz akcīzes nodokļu struktūru valsts līmenī.Kopumā šai pieejai būtu pavisam neliela ietekme uz tabakas tirgiem un dalībvalstu ieņēmumiem. Noteikums par 57 % attiecībā uz visām cigaretēm vai attiecībā uz VSC ieinteresētajām pusēm neradītu administratīvo izmaksu pieaugumu. Salīdzinot ar pašreizējo situāciju, abas iespējas vienkāršotu sistēmu. Tomēr tikai minimālās nodokļu likmes noteikšana EUR 64 apmērā attiecībā uz visām cigaretēm radītu nodokļu ,,slieksni” visām cigaretēm ES. Šī iespēja vairāk nekā citas arī samazinātu nodokļu un cenu atšķirības starp dalībvalstīm un jūtami integrētu apsvērumus par sabiedrības veselību. Tāpēc šai iespējai, raugoties no iekšējā tirgus un veselības redzespunkta, ir priekšrocības. No otras puses, noteikuma par 57 % piemērošana attiecībā uz visām cigaretēm daudzām dalībvalstīm liktu piemērot obligātu ad valorem nodokli un neatbilstu mērķim piešķirt dalībvalstīm lielāku elastību attiecībā uz īpašo un ad valorem nodokļu samēru. Tāpēc vēlamā iespēja ir piemērot noteikumu par 57 % no VSC.Tomēr otrā pieeja nepietiekami ņemtu vērā apsvērumus par veselības aizsardzību.Trešā pieeja ir papildus struktūrai mainīt cigaretēm piemērojamās minimālās akcīzes nodokļu likmes . Ietekmes novērtējumā tika modelēti varianti attiecībā uz cigaretēm piemērojamās akcīzes nodokļa minimālās likmes paaugstināšanu, palielinot 57 % likmi un/vai minimālo summu, kas ir EUR 64 par 1000 cigaretēm. Minimālās summas palielināšana atkal ir labākais instruments, lai ES tuvinātu nodokļus un cigarešu cenas iekšējā tirgus un tabakas kontroles veicināšanai. Lai palielinātu 57 % likmi, būtu jākoriģē izņēmuma klauzula, kas pašlaik ir noteikta EUR 101 apmērā. Summas paaugstināšana līdz EUR 122 atbilstu jaunākajiem attīstības tempiem attiecībā uz cigarešu akcīzes nodokļiem iekšējā tirgū, un tai būtu tāds pats efekts kā 2001. gadā, proti, tā attiektos uz piecām dalībvalstīm, kurās ir augstākie nodokļi.Ņemot vērā iepriekš minēto, Komisija ir apsvērusi vairākas palielināšanas iespējas.Minimālās nodokļu likmes palielināšana līdz EUR 90 attiecībā uz visām cigaretēm un 63 % no VSC, paredzams, 22 dalībvalstīs izraisītu pieprasījuma samazināšanos vidēji par 10 %. Turklāt tas būtu pamats, lai turpmāk palielinātu akcīzes nodokli cigaretēm arī tajās dalībvalstīs, kurās jau ir augsts nodokļu līmenis. Izņemot Bulgāriju un Rumāniju, cenas pēc palielināšanas nekļūtu pārlieku augstas, salīdzinot ar pirktspēju dalībvalstīs.Visumā cigarešu jomā šī pieeja šķiet vispiemērotākā, lai nodrošinātu pienācīgu iekšējā tirgus darbību un arī augstu veselības aizsardzības līmeni.Ceturtā pieeja ir mainīt citiem produktiem piemērojamās akcīzes nodokļu struktūras un minimālās likmes , jo īpaši attiecībā uz sasmalcinātu tabaku, lai nepieļautu cigarešu aizstāšanu ar tabakas izstrādājumiem, kuriem piemēro mazākus nodokļus.Ievērojamās atšķirības dalībvalstu nodokļu līmeņos attiecībā uz sasmalcinātu tabaku izraisa kontrabandu un pārrobežu iepirkšanos starp daudzām kaimiņvalstīm un izkropļo iekšējo tirgu. Turklāt atšķirība starp nodokļu līmeni cigaretēm un sasmalcinātai tabakai veicina aizstāšanu. Kopienas līmenī nav pamata būtiskajām atšķirībām, kas vērojamas šiem izstrādājumiem piemērotajās minimālajās likmēs. Tas konstatējams, gan raugoties no godīgas konkurences viedokļa, gan veselības aizsardzības redzespunkta, ņemot vērā abu izstrādājumu kaitīgo iedarbību. Tāpēc attiecībā uz sasmalcinātu tabaku, kas paredzēta cigarešu tīšanai, piemērojamās minimālās likmes jāpielāgo cigarešu likmēm.Attiecībā uz sasmalcinātu tabaku dalībvalstis var izvēlēties piemērot minimālās likmes summu vai procentuālo minimālo likmi. Tomēr, ņemot vērā to, ka prasība par minimālo summu ir labākais pielīdzināšanas nosacījums, visām dalībvalstīm jānosaka (papildus procentuālajai minimālajai likmei) obligātā minimālās likmes summa, kā tas ir attiecībā uz cigaretēm.Ņemot vērā sasmalcinātas tabakas īpašības, būtu saprātīgi minimālo akcīzi sasmalcinātai tabakai noteikt apmēram divu trešdaļu apmērā no minimālās akcīzes cigaretēm. Lai ievērotu divu trešdaļu attiecību starp sasmacinātu tabaku un cigaretēm, prasība par minimālo summu jānosaka EUR 43 apmērā par vienu kilogramu un prasība par proporcionālo minimumu — 38 % apmērā.Iepriekš minētās 2:3 attiecības piemērošana attiecībā uz ierosināto nodokļu palielināšanu cigaretēm piecu gadu laikā palielinātu sasmalcinātas tabakas minimālās nodokļu likmes līdz EUR 60 un 42 %.3) PRIEKŠLIKUMA JURIDISKIE ASPEKTI-  Ierosināto pasākumu kopsavilkumsKomisija ierosina:- pārtraukt PCK koncepcijas izmantošanu par atskaites punktu, nosakot ES minimālās prasības akcīzes nodokļiem un novērtējot īpašā akcīzes nodokļa īpatsvaru kopējā nodokļu slogāPCK koncepcija kā atskaites punkts, nosakot minimālās nodokļu likmes, neatbilst iekšējā tirgus mērķiem, jo šķeļ dalībvalstu tabakas tirgus. Turklāt PCK koncepcijas atcelšana ievērojami vienkāršotu sistēmu, ražotājiem nodrošinātu vienlīdzīgus konkurences nosacījumus un uzsvērtu veselības aizsardzības mērķus. Tāpēc tiek ierosināts piemērot minimālo prasību par EUR 64 attiecībā uz visām cigaretēm, kas palielinātu pašreizējās situācijas pārredzamību un izveidotu ,,nodokļu slieksni” cigaretēm, kas tiek pārdotas ES, visās cigarešu kategorijās risinot apsvērumus par iekšējo tirgu un veselības aizsardzību. Vienlaikus tiek ierosināts par atsauces vērtību, nosakot citas minimālās prasības, izmantot vidējo svērto mazumtirdzniecības cenu. Tas atrisinātu PCK koncepcijas radīto fiskālo nestabilitāti un tabakas izstrādājumu ražotājiem nodrošinātu taisnīgu un neitrālu konkurences vidi.Līdzīgu iemeslu dēļ PCK koncepciju vairs nevajadzētu izmantot kā atsauces vērtību, novērtējot īpašā akcīzes nodokļa īpatsvaru kopējā nodokļu slogā (16. panta 2. punkts Direktīvā 95/59/EK). Tā vietā jāizmanto VSC.- pakāpeniski palielināt minimālās prasības attiecībā uz cigaretēm saskaņā ar iekšējā tirgus mērķiem un apsvērumiem par veselības aizsardzībuIr vajadzīga lielāka konverģence, lai nodrošinātu iekšējā tirgus pareizu darbību. Starp nodokļu līmeņiem dažādās dalībvalstīs joprojām ir ievērojamas atšķirības. Lai sasniegtu šo mērķi, jāpalielina minimālie nodokļu līmeņi.Cigarešu patēriņš ES laika posmā no 2002. gada līdz 2006. gadam samazinājās nedaudz vairāk nekā par 10 %. Tajā pašā laika posmā akcīzes nodokļi cigaretēm palielinājās vidēji par apmēram 33 %. Lai panāktu līdzīgu patēriņa samazināšanos turpmākajos 5 gados, vēlams turpināt palielināt akcīzes nodokļus. Ņemot vērā Pasaules Bankas noteikto cenu elastības indeksu, kas ir –0,43, lai sasniegtu pieprasījuma samazināšanos par 10 %, cena ir jāpalielina par 25 %. Raugoties no veselības aizsardzības redzespunkta, minimālās nodokļu likmes palielināšana līdz EUR 90 attiecībā uz visām cigaretēm un 63 % no VSC, paredzams, 22 dalībvalstīs izraisītu pieprasījuma samazināšanos vidēji par 10 %, turklāt aizsargājot dalībvalstu nodokļu politiku īstenošanā sasniegtos rezultātus. Turklāt tas būtu pamats, lai turpmāk palielinātu akcīzes nodokli cigaretēm arī tajās dalībvalstīs, kurās jau ir augsts nodokļu līmenis.Palielināšana pakāpeniski jāveic turpmāko 5 gadu laikā, proti, ne vēlāk kā līdz 2013. gada 31. decembrim. Ņemot vērā to, ka vairākās dalībvalstīs vēl nav beigušies pārejas periodi, kas tika noteikti saskaņā ar Pievienošanās aktu, transponēšanas periods šīm dalībvalstīm tiek pagarināts par vienu vai diviem gadiem atkarībā no pārejas perioda atlikušā termiņa.- piešķirt dalībvalstīm lielāku elastību, piemērojot īpašos nodokļus un uzliekot minimālos akcīzes nodokļus cigaretēmSaskaņā ar Komisijas ziņojumu, raugoties no iekšējā tirgus, budžeta, kā arī veselības aizsardzības redzespunkta, īpašajiem un minimālajiem nodokļiem ir acīmredzamas priekšrocības, un tām dalībvalstīm, kas vairāk izmanto īpašos akcīzes nodokļus vai minimālos nodokļus, varētu piešķirt lielāku elastību.Tomēr, lai nepieļautu situāciju, ka vienā dalībvalstī tiek piemēroti tikai īpašie nodokļi un kaimiņos esošajā dalībvalstī — tikai ad valorem nodokļi, kas radītu pirmās šķiras zīmolu plūsmu no pirmās dalībvalsts uz otru un zemākās cenu kategorijas zīmolu plūsmu pretējā virzienā, ir vēlams saglabāt zināmu akcīzes nodokļu struktūru konsekvenci. Tāpēc tiek ierosināts paplašināt pašreizējo intervālu, kas noteikts 5 %–55 % apmērā, līdz 10 %–75 % no kopējā nodokļu sloga.Attiecībā uz minimālajiem akcīzes nodokļiem dalībvalstīm ir atļauts būt elastīgākām, jo tiktu atcelts ierobežojums par minimālā nodokļu līmeņa piesaisti akcīzei, ko piemēro VPKC, kā tas pašlaik ir citiem tabakas izstrādājumiem.- sasmalcinātai tabakai, kas paredzēta cigarešu tīšanai, piemērotās minimālās likmes pakāpeniski pielīdzināt cigarešu likmēmPēc līdzības ar cigarešu minimālo likmju struktūru tiek ierosināts attiecībā uz sasmalcinātu tabaku ieviest obligātas minimālās summas un ad valorem prasības. Lai ievērotu divu trešdaļu attiecību starp sasmacinātu tabaku un cigaretēm, prasība par minimālo summu jānosaka EUR 43 apmērā par vienu kilogramu un prasība par proporcionālo minimumu — 38 % apmērā.Iepriekš minētās 2:3 attiecības piemērošana attiecībā uz ierosināto nodokļu palielināšanu cigaretēm palielinātu sasmalcinātas tabakas minimālās nodokļu likmes līdz EUR 60 un 42 %.- ņemot vērā inflāciju, koriģēt minimālās prasības tabakas izstrādājumiem, kuri nav cigaretes un sasmalcināta tabaka, kas paredzēta cigarešu tīšanaiLai ņemtu vērā inflāciju laika periodā no 2003. gada līdz 2007. gadam, ir jākoriģē īpašais akcīzes nodoklis, kas piemērojams cigāriem, cigarillām un smēķējamajai tabakai (kas nav sasmalcināta tabaka, kas paredzēta cigarešu uztīšanai). Pamatojoties uz Eurostat datiem par SPCI (saskaņotais patēriņa cenu indekss) gada izmaiņām laika posmā no 2003. gada līdz 2007. gadam, inflācijas līmenis ir bijis apmēram 2 % gadā jeb 8 % visā laika periodā kopā. Piemērojot šo procentu minimālajām īpašajām summām un noapaļojot līdz veselam skaitlim, iegūst EUR 12 cigāriem un cigarillām un EUR 22 citai smēķējamai tabakai.- grozīt pašreizējo cigarešu, cigāru un citas smēķējamās tabakas definīciju- cigarešu definīcijas grozīšanaUzliekot akcīzes nodokļus, tabakas rullīšus uzskata par divām cigaretēm, ja, neskaitot filtru vai iemuti, to garums ir no 9 cm līdz 18 cm; tos uzskata par trim cigaretēm, ja, neskaitot filtru vai iemuti, to garums ir no 18 cm līdz 27 cm, utt.” Lai samazinātu cigaretēm uzliktos akcīzes nodokļus, tirdzniecībā tiek piedāvāti jauni izstrādājumi, kas sastāv no 18 cm gariem rullīšiem un atsevišķiem filtriem. Rullīšus sagriež trijās daļās, un ievieto filtros. Līdz ar to trim cigaretēm tiek piemēroti nodokļi kā par divām cigaretēm. Lai izbeigtu šo tendenci, tabakas rullīti, kura garums, neskaitot filtru vai iemuti, ir no 9 cm līdz 12 cm, jāuzskata par divām cigaretēm, ja tā garums ir no 12 cm līdz 15 cm — par trim cigaretēm utt.- cigāru definīcijas grozīšanaVairākas dalībvalstis un tirgotāji ir vērsuši uzmanību par to, ka ir parādījušies jauni izstrādājumi, kas tirgū tiek piedāvāti kā cigāri — tie ir cigāru vai cigarillu krāsā, nevis cigarešu baltajā krāsā, bet funkciju, garšas un noformējuma ziņā jāuzskata par cigarešu aizstājējiem. Tāpēc ir ieteicams pilnībā izslēgt attiecīgo noteikumu (3. panta 3. punkts Direktīvā 95/59/EK) no pašreizējās cigāru definīcijas. Šāds grozījums nodrošinātu vienādu nodokļu piemērošanu šiem izstrādājumiem un nozīmētu zemākās minimālās likmes piemērošanu tikai tradicionālajiem cigāriem un cigarillām.- pīptabakas definīcijas grozīšanaIr jāpielāgo smēķējamās tabakas definīcija, lai labāk nošķirtu pīptabaku no sasmalcinātas tabakas un nepieļautu nepareizu nodokļu piemērošanu. Minimālo pīptabakas platumu tiek ierosināts palielināt no pašreizējā 1 mm līdz 1,5 mm.- tabakas jomas nodokļu pasākumu uzraudzīšanaDirektīvas 92/79/EEK un Direktīvas 92/80/EEK 4. pants paredz, ka Komisijai ir regulāri jāpārbauda akcīzes nodokļa likmes un akcīzes nodokļa struktūras. Tomēr, lai veiktu šo pārbaudi, Komisijai ir vajadzīga informācija par to tabakas izstrādājumu daudzumiem un cenām, kurus pārdod dalībvalstu patēriņam. Lai nodrošinātu efektīvu un produktīvu informācijas apkopošanu no visām dalībvalstīm, ir ierosināti jauni noteikumi attiecībā uz informācijas sniegšanu par tabakas aplikšanu ar nodokļiem, kā arī nepieciešamo statistikas datu definīciju.-  Juridiskais pamatsEiropas Kopienas dibināšanas līgums un jo īpaši tā 93. pants.-  Subsidiaritātes principsPriekšlikums ir Kopienas un dalībvalstu kopējā kompetencē. Tāpēc subsidiaritātes principu piemēro.Lai gan spēkā esošās ES minimālās nodokļu likmes ierobežo tabakas izstrādājumiem piemērojamo valsts akcīzes nodokļu likmju atšķirības, ar to nav bijis gana, lai nepieļautu būtisku atšķirību turpināšanos, neskatoties uz to, ka dalībvalstis pievērš arvien lielāku uzmanību, lai sasniegtu veselības aizsardzības mērķus šajā jomā. Šīs atšķirības izraisa vērā ņemamu pārrobežu iepirkšanos un kontrabandu, kas rada konkurences izkropļojumus tabakas tirgū, rada zaudējumus budžetā tām dalībvalstīm, kas piemēro relatīvi augstu akcīzes nodokli, un turklāt kavē veselības aizsardzības politikas mērķu sasniegšanu.ES pasivitāte šajā jomā būtu kaitīga, jo nodokļu politikas mijiedarbība starp dalībvalstīm nav samazinājusi atšķirības. Tāpēc tikai iepriekš skaidrotās izmaiņas esošajos noteikumos spētu atrisināt esošo situāciju. Šādas izmaiņas var veikt tikai Kopienas likumdevējs, kas ir bijis grozāmo direktīvu autors.-  Proporcionalitātes principsPriekšlikums ir saskaņā ar proporcionalitātes principu šādu iemeslu dēļ.Šīs pārskatīšanas mērķi vislabāk tiks sasniegti, iepriekš izskaidrotajā nolūkā grozot spēkā esošās direktīvas. .Priekšlikums konkrēti paredz palielināt minimālās likmes, lai nodrošinātu iekšējā tirgus pareizu darbību, nenosakot fiskālas robežas, un nodrošinātu dalībvalstu veselības aizsardzības mērķu īstenošanu. Dalībvalstīm ir tiesības virs noteiktā minimuma brīvi noteikt akcīzes nodokļa likmes tādā līmenī, kādu tās uzskata par piemērotu saskaņā valstī esošo situāciju. Vienlaikus šis priekšlikums sniedz dalībvalstīm lielāku elastību noteikt akcīzes nodokļu struktūru un uzlikt minimālos akcīzes nodokļus cigaretēm.Tādējādi priekšlikums attiecas tikai uz Līguma mērķu sasniegšanai vajadzīgajiem pasākumiem.-  Juridisko instrumentu izvēleIerosinātais juridiskais instruments: direktīva. Šajā jomā, uz kuru jau attiecas vairākas direktīvas, dalībvalstīm, kā skaidrots iepriekš, jāturpina nodrošināt būtisku elastību. Tādējādi citi līdzekļi, kas nav direktīvas grozīšana, būtu nepiemēroti.4) IETEKME UZ BUDŽETUPriekšlikuma pieņemšana teorētiski varētu ietekmēt pašu resursu PVN komponentes aprēķinu. Tomēr ietekme būs nenozīmīga, un jebkurā gadījumā to nebūs iespējams izmērīt.2008/0150 (CNS)PriekšlikumsPADOMES DIREKTĪVAar ko attiecībā uz tabakas izstrādājumiem piemērotā akcīzes nodokļa struktūru un likmēm groza Direktīvu 92/79/EEK, Direktīvu 92/80/EEK un Direktīvu 95/59/EKEIROPAS SAVIENĪBAS PADOME,ņemot vērā Eiropas Kopienas dibināšanas līgumu un jo īpaši tā 93. pantu,ņemot vērā Komisijas priekšlikumu[7],ņemot vērā Eiropas Parlamenta atzinumu[8],ņemot vērā Eiropas Ekonomikas un sociālo lietu komitejas atzinumu[9],tā kā:(1) Saskaņā ar 4. pantu Padomes 1992. gada 19. oktobra Direktīvā 92/79/EEK par nodokļu saskaņošanu cigaretēm[10] un 4. pantu Padomes 1992. gada 19. oktobra Direktīvā 92/80/EEK par nodokļu saskaņošanu tabakas izstrādājumiem, kas nav cigaretes[11], ir veikts padziļināts tabakas izstrādājumu akcīzes nodokļa likmju un struktūras pārskats. Šajā pārskatā bija iekļauti arī noteikumi no Padomes 1995. gada 27. novembra Direktīvas 95/59/EK par nodokļiem, kas nav apgrozījuma nodokļi un kas ietekmē tabakas izstrādājumu patēriņu[12].(2) Lai nodrošinātu iekšējā tirgus pienācīgu darbību un arī augstu veselības aizsardzības līmeni atbilstīgi EK līguma 152. pantam un ievērojot to, ka Kopiena ir pievienojusies Pasaules Veselības organizācijas Pamatkonvencijai par tabakas kontroli (PKTK), šajā jomā ir jāveic vairākas izmaiņas. Veicot šīs izmaiņas, jāņem vērā katram atsevišķajam tabakas izstrādājumu veidam raksturīgā situācija.(3) Attiecībā uz cigaretēm ir jāvienkāršo pasākumi, lai ražotājiem radītu neitrālus konkurences apstākļus, samazinātu tabakas izstrādājumu tirgu sašķeltību un uzsvērtu veselības aizsardzības mērķus. Tādēļ ir jāaizstāj populārākās cenu kategorijas jēdziens — ar cenu saistītā minimālā prasība ir jāattiecina uz vidējo svērto mazumtirdzniecības cenu, savukārt minimālās likmes summa ir jāpiemēro visām cigaretēm. Līdzīgu iemeslu dēļ vidējā svērtā mazumtirdzniecības cena arī jāizmanto kā atsauces vērtība, novērtējot īpašā akcīzes nodokļa īpatsvaru kopējā nodokļu slogā.(4) Dalībvalstīm jāpiedāvā efektīvāki līdzekļi cigarešu īpašo vai minimālo akcīzes nodokļu piemērošanā, lai tādējādi nodrošinātu obligāto nodokļu summu.(5) Attiecībā uz sasmalcināto tabaku, kas paredzēta cigarešu tīšanai, Kopienas minimumi ir jāizsaka tādā veidā, lai iegūtu līdzīgu efektu kā cigarešu jomā. Tāpēc ir jāparedz, ka valsts nodokļu likmēm ir jāatbilst gan minimumam, kas izteikts procentos no mazumtirdzniecības cenas, gan tam, kas izteikts kā fiksēta summa.(6) Ir veikta tabakas izstrādājumu cenu un akcīzes likmju izmaiņu analīze, jo īpaši attiecībā uz cigaretēm, kas ir vissvarīgākā tabakas izstrādājumu kategorija, kā arī attiecībā uz sasmalcināto tabaku, kas paredzēta cigarešu tīšanai. Analīze parādīja, ka starp dalībvalstīm joprojām pastāv ievērojamas atšķirības, kas var traucēt iekšējā tirgus darbību. Lielāka konverģence starp dalībvalstīs piemērotajām nodokļu likmēm palīdzētu Kopienā samazināt krāpšanu un kontrabandu.(7) Lielāka konverģence arī palīdzētu nodrošināt augstu iedzīvotāju veselības aizsardzības līmeni. Nodokļu likme ir būtisks tabakas izstrādājumu cenu veidojošais faktors, un tā savukārt ietekmē patērētāju smēķēšanas ieradumus. Krāpšana un kontrabanda mazina cigarešu un sasmalcinātās tabakas, kas paredzēta cigarešu tīšanai, ar nodokļiem saistīto cenu līmeni un tādējādi apdraud tabakas kontroles mērķu sasniegšanu.(8) Lai sasniegtu lielāku konverģenci un samazinātu patēriņu, ir jāpalielina Kopienas minimālās nodokļu likmes cigaretēm un sasmalcinātajai tabakai, kas paredzēta cigarešu tīšanai.(9) Pirms likmju palielināšanas sasmalcinātās tabakas, kas paredzēta cigarešu tīšanai, minimālā likme jātuvina cigarešu minimālajai likmei, lai labāk ņemtu vērā starp šiem diviem izstrādājumiem esošo konkurences līmeni, par ko liecina novērotās patēriņa tendences, kā arī šo izstrādājumu vienlīdz kaitīgais raksturs.(10) Lai nodrošinātu vienotu un taisnīgu nodokļu sistēmu, cigarešu, cigāru, cigarillu un citu smēķējamās tabakas izstrādājumu definīcija jākoriģē tā, lai attiecīgi tabakas rullīšus, kurus to garuma dēļ var uzskatīt par divām vai vairāk cigaretēm, akcīzes nodokļa uzlikšanas nolūkā uzskatītu par divām vai vairāk cigaretēm, lai tāda tipa cigāru, kas daudzējādā ziņā ir līdzīgs cigaretei, akcīzes nodokļa uzlikšanas nolūkā uzskatītu par cigareti, bet smēķējamo tabaku, kas daudzējādā ziņā ir līdzīga sasmalcinātajai tabakai, kura paredzēta cigarešu tīšanai, akcīzes nodokļa uzlikšanas nolūkā uzskatītu par sasmalcinātu tabaku..(11) Lai nepieļautu to, ka tiek samazinātas Kopienas minimālās nodokļu likmes vērtības cigāriem, cigarillām un citiem smēķējamās tabakas izstrādājumiem, kas nav sasmalcināta tabaka, kura paredzēta cigarešu tīšanai, jāpalielina minimālās likmes, kas izteiktas kā fiksēta summa.(12) Tāpēc attiecīgi jāgroza Direktīva 92/79/EEK, Direktīva 92/80/EEK un Direktīva 95/59/EK,IR PIEŅĒMUSI ŠO DIREKTĪVU.1. pantsDirektīvu 92/79/EEK groza šādi.1) Direktīvas 2. panta tekstu aizstāj ar šādu tekstu.“2. pants1. Dalībvalstis nodrošina, ka akcīzes nodoklis (īpašais nodoklis un procentuālais (ad valorem) nodoklis) cigaretēm ir vismaz 57 % apmērā no pārdoto cigarešu vidējās svērtās mazumtirdzniecības cenas. Akcīzes nodoklis nedrīkst būt mazāks par EUR 64 par 1000 cigaretēm neatkarīgi no to vidējās svērtas mazumtirdzniecības cenas.Tomēr dalībvalstīm, kas piemēro akcīzes nodokli vismaz EUR 101 apjomā par 1000 cigaretēm, pamatojoties uz vidējo svērto mazumtirdzniecības cenu, nav jāpilda prasība par 57% minimumu, kas minēta pirmajā daļā.2. No 2014. gada 1. janvāra dalībvalstis nodrošina, ka akcīzes nodoklis (īpašais nodoklis un procentuālais nodoklis) cigaretēm ir vismaz 63 % apmērā no pārdoto cigarešu vidējās svērtās mazumtirdzniecības cenas. Akcīzes nodoklis nedrīkst būt mazāks par EUR 90 par 1000 cigaretēm neatkarīgi no to vidējās svērtas mazumtirdzniecības cenas.Tomēr dalībvalstīm, kas piemēro akcīzes nodokli vismaz EUR 122 apjomā par 1000 cigaretēm, pamatojoties uz vidējo svērto mazumtirdzniecības cenu, nav jāpilda prasība par 63% minimumu, kas minēta pirmajā daļā.3. Vidējo svērto mazumtirdzniecības cenu nosaka katru gadu 1. janvārī, par bāzes gadu ņemot ,,n–1” gadu, pamatojoties uz kopējo patēriņam paredzēto daudzumu un cenām, ieskaitot visus nodokļus.4. Atkāpjoties no 2. punkta, piemēro šā punkta otro un trešo daļu.Polijai, Ungārijai un Slovākijai ir atļauts noteikumus, kas vajadzīgi, lai izpildītu 2. punkta prasības, ieviest ne vēlāk kā līdz 2014. gada 31. decembrim; šīs valstis piemēro minētos noteikumus no 2015. gada 1. janvāra.Rumānijai, Bulgārijai, Lietuvai, Igaunijai un Latvijai ir atļauts noteikumus, kas vajadzīgi, lai izpildītu 2. punkta prasības, ieviest ne vēlāk kā līdz 2015. gada 31. decembrim; šīs valstis piemēro minētos noteikumus no 2016. gada 1. janvāra.5. Dalībvalstis pakāpeniski palielina akcīzes nodokļus, lai attiecīgi 2. un 4. punktā noteiktajos datumos atbilstu 2. punktā minētajām prasībām.6. Komisija reizi gadā publicē to euro vērtību valstu valūtās, kas jāpiemēro kopējā minimālā akcīzes nodokļa summām.Piemērojamie maiņas kursi ir tie, kas noteikti oktobra pirmajā darba dienā un publicēti Eiropas Savienības Oficiālajā Vēstnesī , un tos piemēro no nākamā kalendāra gada 1. janvāra.”2) Direktīvas 2.a panta tekstu aizstāj ar šādu tekstu.“2.a pants1. Ja dalībvalstī vidējās svērtās cigarešu mazumtirdzniecības cenas mainās tā, ka akcīzes nodoklis kļūst zemāks nekā noteikts attiecīgi 2. panta 1. un 2. punktā, tad attiecīgā dalībvalsts var atlikt šā nodokļa koriģēšanu vēlākais līdz 1. janvārim otrajā gadā no tā gada, kad notikušas cenu pārmaiņas.2. Ja dalībvalsts palielina pievienotās vērtības nodokļa likmi cigaretēm, tā var samazināt akcīzes nodokli līdz summai, kas, izsakot procentos no vidējās svērtās mazumtirdzniecības cenas, ir vienāda ar pievienotās vērtības nodokļa likmes pieaugumu, kas arī izteikts procentos no vidējās svērtās mazumtirdzniecības cenas, pat ja akcīzes nodoklis šādas korekcijas dēļ samazinās zem līmeņa, kas izteikts procentos no vidējās svērtās mazumtirdzniecības cenas un noteikts attiecīgi 2. panta 1. un 2. punktā.Tomēr dalībvalsts atkal palielina šo nodokli, lai sasniegtu vismaz minētos līmeņus vēlākais līdz 1. janvārim otrajā gada no tā gada, kad veikta samazināšana.”3) Direktīvas 4. panta tekstu aizstāj ar šādu tekstu.“4. pants1. Reizi četros gados Komisija Padomē iesniedz ziņojumu un attiecīgos gadījumos priekšlikumu par nodokļa likmēm, kas noteiktas šajā direktīvā, un akcīzes nodokļu struktūru, kā noteikts Padomes Direktīvas 95/59/EK* 16. pantā.Komisijas ziņojumā ņem vērā pareizu iekšējā tirgus darbību, akcīzes nodokļa likmju faktisko vērtību un Līguma plašākos mērķus.2. Dalībvalstis sniedz Komisijai visu pieejamo informāciju, kas attiecas uz 1. punktā minēto ziņojumu.3. Komisija saskaņā ar Padomes Direktīvas 92/12/EEK** 24. panta 2. punktā minēto procedūru izveido ziņojumam nepieciešamo statistikas datu sarakstu.*OV L 291, 6.12.1995., 40. lpp.**OV L 76, 23.3.1992., 1. lpp.”2. pantsDirektīvu 92/80/EEK groza šādi.1) Ar šādu astoto līdz vienpadsmito daļu papildina 3. panta 1. punktu:,,No 2010. gada 1. janvāra dalībvalstis sasmalcinātajai tabakai, kas paredzēta cigarešu tīšanai, piemēro akcīzes nodokli vismaz 38 % apmērā no mazumtirdzniecības cenas, ieskaitot visus nodokļus, un vismaz EUR 43 apmērā par vienu kilogramu.,,No 2014. gada 1. janvāra dalībvalstis sasmalcinātajai tabakai, kas paredzēta cigarešu tīšanai, piemēro akcīzes nodokli vismaz 42% apmērā no mazumtirdzniecības cenas, ieskaitot visus nodokļus, un vismaz EUR 60 apmērā par vienu kilogramu.Dalībvalstis pakāpeniski palielina akcīzes nodokļus, lai līdz 2014. gada 1. janvārim ieviestu jaunās prasības par minimālajām nodokļu likmēm, kas minētas devītajā daļāNo 2010. gada 1. janvāra akcīzes nodoklim, kas izteikts procentos vai kā summa par kilogramu vai attiecīgo vienību skaitu, jāatbilst vismaz šādām prasībām:a) cigāriem un cigarillām — 5 % apmērā no to mazumtirdzniecības cenas, ieskaitot visus nodokļus, vai EUR 12 par 1000 vienībām vai par vienu kilogramu;b) citai smēķējamai tabakai, kas nav sasmalcināta smēķējamā tabaka, kura paredzēta cigarešu tīšanai — 20 % apmērā no tās mazumtirdzniecības cenas, ieskaitot visus nodokļus, vai EUR 22 par vienu kilogramu.”2) Direktīvas 4. panta tekstu aizstāj ar šādu tekstu.“4. pants1. Reizi četros gados Komisija Padomē iesniedz ziņojumu un attiecīgos gadījumos priekšlikumu par nodokļa likmēm, kas noteiktas šajā direktīvā.Komisijas ziņojumā ņem vērā pareizu iekšējā tirgus darbību, akcīzes nodokļa likmju faktisko vērtību un Līguma plašākos mērķus.2. Dalībvalstis sniedz Komisijai visu pieejamo informāciju, kas attiecas uz minēto ziņojumu.3. Komisija saskaņā ar Padomes Direktīvas 92/12/EEK* 24. panta 2. punktā minēto procedūru izveido ziņojumam nepieciešamo statistikas datu sarakstu.*OV L 76, 23.3.1992., 1. lpp.”3) Direktīvas 5. panta 1. punkta tekstu aizstāj ar šādu tekstu.“1. Komisija reizi gadā publicē to euro vērtību valstu valūtās, kas jāpiemēro akcīzes nodokļa summām.Piemērojamie maiņas kursi ir tie, kas noteikti oktobra pirmajā darba dienā un publicēti Eiropas Savienības Oficiālajā Vēstnesī , un tos piemēro no nākamā kalendāra gada 1. janvāra.”3. pantsDirektīvu 95/59/EK groza šādi.1) Direktīvas 3. panta tekstu aizstāj ar šādu tekstu."3. pantsPar cigāriem vai cigarillām uzskata šādus izstrādājumus, ja tos var un, ņemot vērā to īpašības un normālās patērētāju prasības, tos paredzēts smēķēt tādus, kādi tie ir:a) tabakas rullīšus ar dabīgas tabakas ārējo aptinumu;b) tabakas rullīšus ar sasmalcinātu jauktu pildījumu un ar tādu ārējo aptinumu parastā cigāru krāsā no atjaunotas tabakas, kurš pilnībā aptver izstrādājumu, attiecīgā gadījumā ieskaitot filtru, taču cigāru ar iemuti gadījumā neieskaitot iemuti, ja vienības svars, neskaitot filtru vai iemuti, nav mazāks par 2,3 g un izstrādājuma apkārtmērs vismaz tā trešdaļas garumā nav mazāks par 34 mm.”2) Direktīvas 4. panta 2. punkta tekstu aizstāj ar šādu tekstu."2. Uzliekot akcīzes nodokļus, šā panta 1. punktā minētos tabakas rullīšus uzskata par divām cigaretēm, ja, neskaitot filtru vai iemuti, to garums ir no 9 cm līdz 12 cm; tos uzskata par trim cigaretēm, ja, neskaitot filtru vai iemuti, to garums ir no 12 cm līdz 15 cm, utt.”3) Direktīvas 6. pantu groza šādi.(a) panta pirmajā daļā vārdkopu ,,1 milimetrs” aizstāj ar vārdkopu ,,1,5 milimetri”;(b) panta otrajā daļā vārdkopu ,,1 milimetrs” aizstāj ar vārdkopu ,,1,5 milimetri”.4) Direktīvas 7. panta 1. punkta tekstu aizstāj ar šādu tekstu.“1. Izstrādājumus, kuru sastāvā daļa vielu nav tabaka, bet kuri citādi atbilst 3. pantā norādītajiem kritērijiem, uzskata par cigāriem vai cigarillām.”5) Direktīvas 16. panta tekstu aizstāj ar šādu tekstu.“16. pants1. Akcīzes nodokļa īpašais komponents nevar būt mazāks par 10 % vai lielāks par 75 % no nodokļu sloga kopapjoma, kuru veido:a) īpašais akcīzes nodoklis;b) proporcionālais akcīzes nodoklis un pievienotās vērtības nodoklis, kurus piemēro vidējai svērtajai mazumtirdzniecības cenai.Vidējo svērto mazumtirdzniecības cenu nosaka katru gadu 1. janvārī, par bāzes gadu ņemot ,,n–1” gadu, pamatojoties uz kopējo patēriņam paredzēto daudzumu un cenām, ieskaitot visus nodokļus.2. Atkāpjoties no 1. punkta, ja dalībvalstī mainās vidējā svērtā cigarešu mazumtirdzniecības cena, akcīzes nodokļa īpašajam komponentam, kas izteikts procentos no kopējā nodokļu sloga, kļūstot mazākam par 10 % vai lielākam par 75 % no kopējā nodokļu sloga, attiecīgā dalībvalsts var atlikt īpašā akcīzes nodokļa koriģēšanu ne ilgāk kā līdz 1. janvārim otrajā gadā no tā gada, kad notikušas cenu pārmaiņas.3. Neskarot 8. panta 1. punktu, jebkura dalībvalsts cigarešu proporcionālā akcīzes nodokļa aprēķinu bāzē var neiekļaut muitas nodokļus.4. Dalībvalstis cigaretēm var uzlikt minimālo akcīzes nodokli.”6) Svītro 17. pantu.4. pants1. Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības vēlākais līdz 2009. gada 31. decembrim. Dalībvalstis tūlīt dara zināmus Komisijai minēto noteikumu tekstus, kā arī minēto noteikumu un šīs direktīvas atbilstības tabulu.Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.2. Dalībvalstis dara zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva.5. pantsŠī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī .6. pantsŠī direktīva ir adresēta dalībvalstīm.Briselē,Padomes vārdā —priekšsēdētājs [1] OV L 316, 31.10.1992., 8.lpp., jaunākie grozījumi izdarīti ar Direktīvu 2002/10/EK (OV L 46, 16.2.2002., 26. lpp.).[2] OV L 316, 31.10.1992., 10. lpp., jaunākie grozījumi izdarīti ar Direktīvu 2002/10/EK (OV L 46, 16.2.2002., 26. lpp.).[3] OV L 291, 6.12.1995., 40. lpp., jaunākie grozījumi izdarīti ar Direktīvu 2002/10/EK (OV L 46, 16.2.2002., 26. lpp.).[4] COM(95) 285 galīgā redakcija, 13.9.1995.[5] COM(98) 320 galīgā redakcija, 15.5.1998.[6] COM(2001) 133 galīgā redakcija, 14.3.2001.[7] OV C , , . .lpp.[8] OV C , , . .lpp.[9] OV C , , . .lpp.[10] OV L 316, 31.10.1992, 8. lpp.; direktīvā jaunākie grozījumi izdarīti ar Direktīvu 2003/117/EK (OV L 333, 20.12.2003., 49. lpp.).[11] OV L 316, 31.10.1992, 10. lpp.; direktīvā jaunākie grozījumi izdarīti ar Direktīvu 2003/117/EK.[12] OV L 291, 6.12.1995., 40. lpp., direktīvā jaunākie grozījumi izdarīti ar Direktīvu 2002/10/EK (OV L 46, 16.2.2002., 26. lpp.).